گادتب: نئچه گون اونجه تبریزده تاکسی دا اورمولو بیر آییله ایله یولبیر اولوب دانیشدیق ، آییله نین کیچیک بیر اوغلان اوشاغلاری 7 یا 8 یاشلاریندا آغ جییار هابئله نفس بوروسو خسته لیگینه یولوخموشدو .
آنا دئییردی گلمیشیک دوهتورلره آنجاق باش تاپماییرلار بو خسته لیک نه دیر ، ندنی نه دیر .
اوشاق آتاسینین دئدیگینه گوره یئمک یئمیر ، گونو گوندن آریخلاییب ، گوجدن دوشورموش .
آنجاق اوشاق آرد ، آردا دئییردی من خسته دئییلم ، من خسته دئییلم …
چوووخ اوزولدوم ، کووره لدیم .
ایستر ، ایستمزاورمو گولونون دورومو ، اورانین دوز فیرتینالاری اویلجه او توزدا اولان تورلو خسته لیک ندنلری یادیما دوشدو .
آتا ، آنایا اوز دوتوپ دئدیم ، دوهتورلره دئیین بو اوشاق هابئله یوزلرجه باشقا اوشاغین خسته لیگی نین نده نینی باشقا یئرده یوخ اورمو گولونون قوروماسین دا آرایین ، بوندان بئله بو تور خسته لیک لرله چوخ قارشیلاشاجاقسیز…
آنانین گوزلری دولوب دئدی بو اوشاغین امی سی بیلدیر همین خسته لیک کیمی خسته لنیب دونیاسینی ده ییشدی …
درین بیر کدره بوروندوم ، اوره ییم سیخیلدی
اینسان جانی نقدر اوجوز اولموش
14 میلیون اینسانین جانی هئچه ساییلیر .
فارس ایرقچیلیغی ، حکومت چیخارلاری ، سیاسی آماجلاری ایچین نه موندار ایشلره ال قویورلار…
بختیار وهابزاده دئمیشکن :
قورخورام گون گله
اینسانلار یاشایا اینسانلیق اوله
اوزون زماندیر یئر گوی آزربایجانین باشا ، باشیندا اورمو گولونون اولومونو ، میلیونلار اینسانین خطرلی گلجه یینی باغیریر .
نوحه اوخویانلار بئله اورمو گولونو کربلا ایله ائشیت توتوب باغیریرلار.
آنجاق حکومت یانچی لاری ، سوروملولار بو هایلاری ائشیتمیرلر.
آنجاق آزربایجانین قازانی گئج قیزیشیر ، گئج ده سویو یور .
اورمو گولو بیزیم گوزلریمیزدن قان آغلاییر .
بو قانلار سیزی یاخیندا بوغاجاق .
تبریزلی ائلچین
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab